Kedves Látogatóink!

Szeretettel köszöntöm Önöket a Csorba Győző Társaság és Nagy Imre emeritius professzor, Társaságunk elnöke nevében. Nem tudok a hagyományos megszólítási formákhoz igazodni, mert nem tudom, a Dsida Jenő Baráti Kör és a Bródy Sándor Könyvtár vezetői közül ki van jelen, ezért nem tudom név szerint üdvözölni őket, ahogyan az dukál. Kérem, nézzék el ezt nekem.

Ahogyan már eljutott a hír a Csorba blogon és telefonon vezetőikhez, sajnos nem tudjuk képviselni a Társaságot a Tudásközpontban és a Csorba Emlékszobában tett látogatásukon. Nagy Imre professzor úr egyéb, halaszthatatlan elfoglaltsága miatt, én pedig azért, mert önkéntes koronavírus-karanténba zártam magamat. A napokban találkoztam egy – mint később kiderült – „igazoltan” koronavírussal fertőzött ember társaságából érkezett ismerőssel. Egyelőre még tünetmentesen, de várva az ismerős teszteredményére óvatosak vagyunk, maradunk hármasban feleségemmel és a kutyánkkal a házunkban, kertünkben, nem akarunk senkit megfertőzni.

Örömmel fogadtuk Kelemenné Csuhay Zsuzsanna jelentkezését, jelzését, hogy jönnek, s azonnal vállalkoztam is a Csorba Emlékszoba és a Csorba Társaság bemutatására. Nyilván kiválóan fognak helyettesíteni a Csorba Győző Könyvtár dolgozói, ami az emlékszobát illeti, én néhány szóval ismertetem a szoba és a Társaság történetét.

Csorba Győzőnek, Pécs Kossuth- és kétszeres József Attila-díjas költőjének emlékét a város mindig olyan szeretettel gondozta, amilyennel, Csorba a várost szerette. Nevét halála után felvette a könyvtár, amelynek Weöres Sándor után egy ideig vezetője, majd igazgatóhelyettese volt egészen nyugdíjazásáig, 1975-ig. Az egykori Megyei Könyvtár ódon falai között Bertók Lászlónak, a szintén Kossuth-díjas költőtársnak az útmutatásával, Iványi Katalinnak, a könyvtár akkori vezetőjének segítségével és a költő özvegyének, mindenki kedves Margitkájának támogatásával emlékszobát rendeztek be, a könyvtár pici kertjében felavatták a névadó költő mellszobrát. Azóta a könyvtár nevéből eltűnt a megyei jelző, szerencsére a Csorba név maradt, és a Tudásközpontba költözéssel egyidőben az emlékszoba is helyet kapott ebben az impozáns épületben és a mellszobor is – kissé eldugva ugyan – de ideköltözött az épület mögé. Mindig hálával gondolunk könyvtár vezetőire, akik kitartottak könyvtáros elődjük emlékének ápolásában. És persze mindig hálával gondolunk Bertók Lászlóra, akinek búcsúztatása éppen holnap lesz Pécsett a köztemetőben: 25 évvel és egy nappal később halt meg, mint egykori mestere, Pécsett marasztalója Csorba Győző.

A Jelenkor folyóirat, amelynek Csorba szerkesztője volt, majd főmunkatársa volt, szintén mindig szeretettel, versekkel, írásokkal emlékezik az egykori munkatársra.

Kérdezhetik akkor, mi szükség volt a Csorba Győző Társaságra? Mit akarunk mi? Nos, ugyanazt, mint Önök: ápolni névadónk emlékét úgy, mint „erre szakosodott” csoport és ápolni a város irodalmi hagyományait, amint az alapító iratunkban is benne van, s amiről elnökünk Nagy Imre emeritus professzor, irodalomtörténész könyveinek, tanulmányainak sorával gondoskodik.

2015-ben azzal a céllal alakult a társaság, hogy a költő születése 100. évfordulójának megünneplését előkészíthessük. Soha nem gondoltam volna, hogy öt évvel később még „élünk”… ha azt nem is mondhatom, hogy virulunk. Nem fogom önöket untatni pénzügyi nehézségeinkkel, nyilván jól ismerik ezt a gondot. A mi helyzetünket nehezíti, hogy Csorba versei nagyon komoly, filozofikus töltetű írások, jelentős részüknek témája a halál, az elmúlás, fiatalokkal nehéz megszerettetni az ilyen verseket.

De nem teszünk le a munkáról, mert Bethlen Gáborral egyetértve mondjuk: „Nemmindig lehet megtenni*,* amit kell, de mindig meg kell tenni, amit lehet.”

Gondolom, Önök is hasonlóképpen gondolkodnak, s kívánom, legyen erejük nemes munkájukhoz, a kitűnő Dsida Jenőnek – akit Csorba is mindig szeretettel emlegetett – és kortársainak, neves egri és hevesi alkotók munkásságnak bemutatásához, úgy, ahogy azt eddig tették.

Működése öt éve alatt Társaságunk kiadott négy kötetet, megtartotta az évfordulós emlékezéseket. Versmondó versenyek rendezésében vettünk részt, mindenféle irodalmi eseményekről, könyvbemutatókról hírt adtunk. Én magam pedig tovább szerkesztettem a Csorba Győző Honlapot, amelyet 1997-ben indítottam, s amit Önök bármikor megtekinthetnek a csorbagyozo.hu címet beírva a google keresőmezőbe. A 300 hírlevél, a négy blogbejegyzés és a hírlevelek előtti oldalak pontos képet adnak arról, miként működik a Társaság és a Társaság előtt miként ápoltuk Csorba emlékét, akit érdekel, megnézheti ott, nem szaporítom tovább a szót.

Kérem, nézzenek körül a most kissé megtépázott emlékszobában, ismerkedjenek meg a fiatal Csorbával – az a tabló nem esett le a falról – tárgyaival, köteteivel, könyvtárának egy kis részével. A kabát, a sál a barett jellegzetes öltözete volt, Pécsett az utcákon erről is felismerhető volt az alakja. Ha valaki figyelmesen jár körbe, kerek képet kaphat a költő életéről.

Kívánom, érezzék jól magukat Pécsett és Baranya-járásuk egyéb helyszínein. A helytörténeti különlegességek mellett a környék borkülönlegességeivel, kiváló vendéglőivel is ismerkedjenek meg. A villányi pincesor látogatását szívből ajánljuk a siklósi vár megtekintése után, így remélem, jó érzéssel tudnak majd visszagondolni a Csorba Társaság képviselői nélkül eltöltött napokra. Én sajnos utoljára 1972 tavaszán jártam Egerben a főiskolai csoportommal. Igen szép emlékekkel és némi fejfájással távoztunk a Szépasszony-völgyben tett látogatásunk utáni napon Eger környékéről történelmi túránk következő állomására, ha jól emlékszem Diósgyőr felé a várromhoz. Kívánjuk, Önök fejfájás és vírus nélkül, szép emlékekkel jussnak haza Egerbe.

Minden jót kívánunk Lisztóczky Tanár Úrnak, a kedves Kelemenné Csuhay Zsuzsannának, akivel a kapcsolatot tartottam látogatásuk ügyében és természetesen a könyvtárosoknak, akik társaim ezen a rögös pályán, amelyről én már leléptem.

A Csorba Győző Társaság és vezetője Nagy Imre emeritus professzor nevében, társ-társasági üdvözlettel:

Pécs, 2020. szeptember 21. Pintér László
 a Csorba Győző Társaság alelnöke